ፈረንሳይ በአውሮፓ ጠንካራ የተባለ አዲስ የፀረ ሽብር ህግ አፀደቀች
ፈረንሳይ በአውሮፓ ጠንካራ የተባለ አዲስ የፀረ-ሽብር ህግ ማጽደቋን አስታወቀች ።ሀገሪቱ  እኤአ በጥቅምት ወር መጨረሻ ያራዘመችው የአስቸኳይ ጊዜ አዋጅ ከመነሳቱ በፊት የፀረ ሽብር ህጉ ሙሉ በሙሉ ተግባራዊ ይሆናል ነው የተባለው፡፡ያለፍርድ ቤት ትዕዛዝ የሽብር ጥቃት ተጠርጣሪዎችን የመኖሪያ ቤት መበርበርን ጨምሮ ተጠርጣሪዎች የሚገኙበት ሥፍራ ድረስ በመዝለቅ በቁጥጥር ሥር ለማዋል ዕድልን ይሠጣል የተባለው ይህ የፀረ ሽብር ህግ ድጋፍና ተቃውሞን በማስተናገድ ላይ ነው ፡፡የፈረንሳይ የፀረ ሽብር ህግ እኤአ ከ 1986 በኋላ ከ14 ጊዜ በላይ ማሻሻያ ተደርጎበታል፡፡  ይሁንና ፈረንሳይ በእነዚህ ጊዜያት ሽብርን ለመከላከል የወሰደቻቸው እርምጃዎች አንድም ልዩ በመሆናቸው አልያም የሀገሪቱ ውሳኔዎች አሸባሪ አካላትን ለበቀል እርምጃዎች የገፋፉ ነበሩ ሲሉ በርካታ የፖለቲካ ተንታኞች ይሞግታሉ፡፡ በዚህም  ምክንያት ሀገሪቱ በተደጋጋሚ የሽብር ጥቃቶች እንድትናጥና የምትፈልገውን ሰላም ለማግኘት እንድትቸገር  አድርጓል ይላሉ፡፡በሀገሪቱ ለመጀመሪያ ጊዜ የአስቸኳይ ጊዜ አዋጅ የታወጀው የአሸባሪው አይ ኤስ ቡድን አባላት እኤአ በህዳር ወር 2015 ላይ በፓሪስ በፈፀሙት የሽብር ጥቃት የ130 ሰዎች ህይወት ማለፉን ተከትሎ ነው።ከዚያ ጊዜ በኋላም ለበርካታ ጊዜያት የአስቸኳይ ጊዜ አዋጁ ሲራዘም ቆይቷል፡፡ባለፉት ሁለት ዓመታት በፈረንሳይ ውስጥ በተፈጸሙ የሽብር ጥቃቶች 239 ሰዎች ለህልፈት መዳረጋቸውን ተከትሎም፥ ሽብርተኝነትን ለመከላከል ሀገሪቱ ከፍተኛ ጥንቃቄ በማድረግ ላይ ትገኛለች፡፡በታሪክ የ1960ዎቹን የአልጄሪያው ጦርነት ተከትሎ ለተከታታ ጊዜያት  ከተራዘመው የአስቸኳይ ጊዜ አዋጅ በመቀጠል የፈረንሳዩ የአስቸኳይ ጊዜ አዋጅ  ለበርካታ ጊዜያት የተራዘመ የአስቸኳይ ጊዜ አዋጅ ተብሏል፡፡አሁን የፈረንሳይ የታችኛው ምክር ቤት ሀገሪቱ ለተከታታይ ሁለት ዓመታት ጥላው የቆየችው የአስቸኳይ ጊዜ አዋጅ እንዲያከትም በሚል አዲስ ጠንካራ  የፀረ ሽብር ህግ ማፅደቁ ተነግሯል።አዲሱ የፀረ ሽብር ህግ ስልጣን የተሰጣቸው አካላት ሁሉ አስቸኳይ ጥምረት በመፍጠር በሽብር ድርጊት ላይ ተገቢውን  እርምጃ እንዲወስዱ የሚግዝ ነው ተብሏል። የፀረ ሽብር ህጉ ያለፍርድቤት ትዕዛዝ የሽብር ጥቃት ተጠርጣሪዎችን የመኖሪያቤት መበርበርን ጨምሮ ተጠርጣሪዎች የሚገኙበት ሥፍራ ድረስ በመዝለቅ በቁጥጥር ሥር ለማዋል ዕድልን ይሰጣል፡፡በቅርቡ የተራዘመው የሀገሪቱ የአስቸኳይ ጊዜ አዋጅ እኤአ በጥቅምት 28፣ 2017 የሚጠናቀቅ በመሆኑ አዲሱ አዲሱ የፀረ ሽብር ህግ የአስቸኳይ ጊዜ አዋጁን ይተካል ነው የተባለው፡፡የፈረንሳይ ፓርላማ አዲሱን የፀረ ሽብር ህግ በ415 ድጋፍ፣ በ127 ተቃውሞ እና በ19 ድምፀ ተዓቅቦ አፅድቋል፤ ይሁንና አዲሱ የፀረ ሽብር ህግ ድጋፍና ተቃውሞን በማስተናገድ ላይ መሆኑን ነው ቢቢሲን ጨምሮ ሌሎች በርካታ መገናኛ ብዙሃን በመዘገብ ላይ የሚገኙት፡፡በርካታ ፈረንሳውያን በፀረ ሽብር ህጉ መደሰታቸውን እየገለፁ ቢሆንም፤ ይህ ያልተዋጠላቸው አንዳንድ  የሰብአዊ መብት ተሟጋቾች  ህጉ ሽብርተኝነትን ለመግታት የሚፈይደው ነገር የለም፤ይልቁን ፖሊስ አላስፈላጊ ሥልጣን እንዲያገኝ ያደረገ ነው ሲሉ ህጉን አጣጥለዋል፡፡የፈረንሳይ የሀገር ውስጥ ሚኒስትሩ ጀራርድ ኮሎምብ ሀገሪቱ አሁንም በከፍተኛ የሽብር ስጋት ውስጥ ትገኛለች በመሆኑም የፀረ ሽብር ህጉ በዚህ ደረጃ ጠንካራ ማድረግ አስፈልጓል ብሏል፡፡የፀረ ሽብር ህጉ የአስቸኳይ ጊዜ አዋጁ ከመነሳቱ በፊት ሙሉ በሙሉ ተግባራዊ እንደሚሆንም ሚኒስትሩ ገልፀዋል፡፡ባሳለፍነው ሳምንት እንኳን በፈረንሳይ ዋና ከተማ ፓሪስ አቅራቢያ በቤት ውስጥ የተሰራ ቦምብ የተገኘባቸው አምስት ሰዎች በቁጥጥር ስር ውለው  ምርመራ እየተደረገባቸው መሆኑ ይታወቃል፡፡በተመሳሳይ ባለፈው እሁድ በደቡባዊ ፈረንሳይ ማርሴል ከተማ አንድ ሰው ባደረሰው ጥቃት ሁለት ወጣት ሴቶች መግደላቸው ይታወሳል፡፡ለማንኛውም ከቅርብ ጊዜያት ወዲህ የተደጋጋሚ የሽብር ሰለባ እየሆነች የመጣችው አውሮፓዊቷ ሀገር ለሽብርተኝነት ጠንካራ አፀፋ ምላሽ ይኖረዋል ያለችው  አዲሱ የፀረ ሽብር ህግ ላይ ተስፋዋን አኑራለች፡፡ ( ምንጭ: አልጀዚራና ቢቢሲ)  